Dis Rory teen Hovland by OpeDie Noord-Ier, Rory McIlroy. (Foto: Mike Ehrmann / AFP) Die 33-jarige Rory McIlroy (-16) van Noord-Ierland loop saam met Victor Hovland (-16) van Noorweë voor by die Britse Ope op St. Andrews in Skotland. Hulle is ná die derde ronde vier houe voor die Amerikaner Cameron Young (-12) en Cameron Smith (-12) van Australië. McIlroy het in sy derde ronde vyf voëltjies, ŉ arend en ŉ brouhou aangeteken om ŉ 66 op sy telkaart in te vul. Hovland het ses voëltjies aangeteken en daar was nie ŉ enkele brouhou in sy ronde van 66 nie. Groot dinge is al vir Hovland voorspel en dis net ŉ kwessie van tyd voor hy gholf se majortitels agter sy naam skryf. Scottie Scheffler (-11), die wêreld se voorste speler, is een hou agter Smith en Young. Sou hy die toernooi wen, sal hy die eerste speler sedert Tiger Woods in 2005 word om die Meesters en die Britse Ope in een jaar te wen. Dylan Frittelli (-6) vaar die beste van die Suid-Afrikaners in die toernooi. Hy is in die gesamentlike 18de plek nadat hy sy derde ronde gister in 69 houe voltooi het. Dit kon soveel beter gewees het, maar hy het vier houe aan syfer afgestaan op putjies nommer 8, 10, 12 en 17. Sy ronde het ook twee arende en drie voëltjies ingesluit. Dean Burmester (-5) is ŉ hou verder terug en Christiaan Bezuidenhout (-4) is in die gesamentlike 35ste plek. McIlroy en Hovland slaan om 15:50 Suid-Afrikaanse tyd af.